b"\n_START_ARTICLE_\nKoldinggade\n_START_PARAGRAPH_\nKoldinggade er en gade p\xc3\xa5 \xc3\x98sterbro i K\xc3\xb8benhavn. Den er med indhak ca. 500 meter lang og l\xc3\xb8ber mellem \xc3\x98sterbrogade og L\xc3\xb8gst\xc3\xb8rgade. Gaden forts\xc3\xa6tter i en fodg\xc3\xa6ngertunnel under \xc3\x98sterbrogade. I den anden ende munder den ud i \xc3\x85rhus Plads, der er en indhegnet legeplads med tr\xc3\xa6er og buske. Nogle af tr\xc3\xa6erne er angiveligt endnu \xc3\xa6ldre end kvarteret._NEWLINE_Der findes ogs\xc3\xa5 en Koldinggade i Frederikshavn.\n_START_SECTION_\nGadens historie\n_START_PARAGRAPH_\nGaden er navngivet omkring 1904 og tilh\xc3\xb8rer gruppen af gader med navn efter st\xc3\xb8rre danske byer.    _NEWLINE_I 1910'erne l\xc3\xa5 en urtekr\xc3\xa6mmer Ivar B\xc3\xb8gebjerre i nr. 6. Odense Tritotagefabrik ved O. Flamand havde en afdeling i nr. 9. Opdagelsesbetjent F. Balle boede i nr. 5, taksatrice Emilie Bruun Jacobsen i nr. 1 og landskabsmaler H.L. Matthiessen (m\xc3\xa5ske d\xc3\xa9n Hjalmar Matthiessen?)._NEWLINE_I midten af 1950'erne var der nogen produktion i gaden: Forniklingsfabrikken Miva i nr. 30, lige ved siden af skjortefabrikken Skjorta (ved A. Schou). I nr. 14 Sesam l\xc3\xa5seservice, N\xc3\xb8glekartoteket og \xc3\x98sterbros l\xc3\xa5sespecialist E. S\xc3\xb8rensen. P\xc3\xa5 femte sal i nr. 8 var der Dansk Hollandsk Cigarfabrik (ved Oscar Sveistrup Petersen) og akkumulatorfabrikken El-Kraft l\xc3\xa5 i nr. 10. I nr. 33 tobakhandler Henry Tofteng, i nr. 35 frugthandler Christian S\xc3\xb8rensen og Mejeri R. Madsen i nr. 31. _NEWLINE_Davidskirkens b\xc3\xb8rnehave l\xc3\xa5 i nr. 7._NEWLINE_I nr. 5 boede kontorchef S.A. Pharao. Skuespiller Aage Brandt  boede i nr. 7 og Bispebjerg Hospitals Orkester havde en \xc3\xa5rr\xc3\xa6kke adresse i nr. 25, 3 th.\n_START_SECTION_\nBygninger i gaden\n_START_PARAGRAPH_\nDavidskirken er fra 1910. Den er tegnet af Johan Nielsen (1863-1925). Kirken har klokket\xc3\xa5rn, store vinduer og v\xc3\xa5benhus p\xc3\xa5 trods af den relativt lille plads der er tilg\xc3\xa6ngelig. Et lille indhak i gaden, som g\xc3\xb8r at kirkerummet kan f\xc3\xa5 lys ind fra h\xc3\xb8jre._NEWLINE_Kirken er i r\xc3\xb8de mursten med nationalromantiske tr\xc3\xa6k, som g\xc3\xa5r igen i kirkerummet: Tr\xc3\xa6loftet er en naturfarvet t\xc3\xb8ndehv\xc3\xa6lv, hvor tr\xc3\xa6kb\xc3\xa5ndene har sm\xc3\xa5 bemalede rosetter i middelalderstil, som ogs\xc3\xa5 ses i K\xc3\xb8benhavns R\xc3\xa5dhus. _NEWLINE_Nr. 4 er fra 1956 og i r\xc3\xb8de mursten og har firtakkede stjerner i betonen ved karnapperne._NEWLINE_Nr. 1-5 og 7-9 er fra 1905 og bygget af samme bygherre._NEWLINE_Nr. 23-39 er opf\xc3\xb8rt i 1913 i r\xc3\xb8de mursten og er eksempler p\xc3\xa5 k\xc3\xb8benhavnerboliger: Nr. 23-25 og 37-39 har spidsbuer over trappeopgangenes \xc3\xb8verste vinduer._NEWLINE_Nr. 26 er fra 1904 og er typisk for tiden med hovedd\xc3\xb8ren er i s\xc3\xa6rklasse. Preussisk bl\xc3\xa5 med guldfarvede rosetter, facetslebne ruder og et ovalt d\xc3\xb8rh\xc3\xa5ndtag i messing."